Stephanus, Dei gratia Eduensis episcopus, et Galterius, eadem gratia Lingonensis episcopus, presentibus et futuris, singulorum nostrorum impressione cartam presentem signantes notificamus cunctis quod Osmundus Rubei-Montis, domini Girardi de Reun, et aliorum quoque sapientium virorum adquiescens consilio, omnes querelas et calumpnias quas adversus Fontenetenses diu habuerat, eis bona fide dimisit, et ex toto guerpivit, atque simul pro remedio anime sue absque terra Bonefeii, que de chasamento erat Willelmi de Fraxino. De cetero omnes terras et omnia prata, que eo die tenebant monachi quo pax ista perlocuta est, laudavit eis et concessit, ut ea deinceps in pace teneant per census annui solutionem et per custumam reddendo, quam eamdem costumam in terra Eduensis episcopi deberi sibi monstraverit, quod monstrabit apud Flaviniacum, vel infra versus Fontenetum, aut apud Sinemurum, vel infra Fontenetum, aut apud Monasterium Sancti Johannis, infra versus Fontenetum, aut apud Tullionem vel infra versus Fontenetum. Laudavit autem eis et concessit de chasamento Willermi de Fraxino et Bernardi Nariodi quicquid inde jam adquisierunt, et quicquid in quolibet modo acquirere poterunt ab eis, vel ab eorum heredibus a Monte Barri sursum excepta terra Bonesii de chasamento Villermi de Fraxino, de qua ejus justitiam tenebit quancumque voluerint. Laudavit et eis et concessit quod jam habent de chasamento ipsius a Roberto de Sancta Columba, et a filiis ejus, in territorio Saignaci, de chasamento quoque Villelmi de Marmania, et fratrum ejus, et Emeline matris eorum, laudavit eis quod jam acquisierunt, sed inde amplius nil conquirant, absque illius assensu. Scambivit autem eis oschiam quam retro grangiam Flaciaci, juxta ortum monachorum habebat, et accepit ab eis pro eadem oschia partem eorum de Campo de Rocha, promittens quod eis de Oschia garantiam portabit, si quis inde calumpniam moverit, et monachi de scambio de terra arabili que est inter duos rivos in costa Libremontis medietatem concessit illis, et monachi illi aliam medietatem, ita tamen ut quod ex eadem terra censum aut custumam solvet, et oschia sub chimino juxta rivum de qua bordam dissipaverunt monachi, monachis extra partem remaneat. Concessit etiam eis Osmundus ut per terras et per prata sua libere et absque contradictione carruent fena sua, et alia sibi necessaria, absque dampno faciendo, sicut vicini alter ad alterum. Preterea quicquid de capite matris ejus vel ipsius est in territorio Novillemontis laudavit monachis et concessit, quicquid scilicet ibi jam acquisierunt, et quicquid ibi acquirere poterunt, etiam annuum censum. Hec omnia Osmundus et filii ejus, Humbaudus et Renaudus, ita laudaverunt et concesserunt, jurantes insuper quod fideliter et bona fide hoc ecclesie Fonteneti servabunt. Unde testes sunt: Bartholomus Coquille, Guiardus vicecomitis filius, Galterius Noville. Guiardus Vivanus et Obertus, et filia ejus Margarita, et Dameruns, filia Hugonis de Merleniaco, conjunx Humbaudi filii Osmundi, hec omnia laudaverunt et concesserunt. Unde testes sunt: Obertus de Tylio, Hugo de Montigne, Hugo Dalmatius, Guntardus Dalmatius, Robertus de Crye, Petrus Alirez. Pro hiis omnibus ita gestis, Fontenetenses dimittentes Osmundo omnia capitalia sua que illis usque ad diem hujus compositionis abstulerat, bonam pacem cum eo fecerunt, et ut solveretur ab excommunicatione in qua pro eis detinebatur, a nobis postulaverunt ad testimonium et munitionem horum omnium cum sigillis nostris carte huic sigillum suum Hugo, dux Burgundie, imprimi voluit, et quod pacem istam utrinque teneri faceret, sicut princeps firmiter promisit. Actum anno ab incarnatione Domini M°C°LXX°III°.